ኬንያ እና ኩባ የሁለትዮሽ ግንኙነታቸዉን ለማጠናከር ተስማምተዋል
ኬንያ እና ኩባ የሁለትዮሽ ግንኙነታቸዉን ለማጠናከር የሚያስችል ስምምነት አድርገዋል፡፡የኬንያዉ ፕሬዝዳንት ኡሁሩ ኬንያታ በሁለቱ ሀገራት ግንኙነት ላይ ለመምከርና ኤምባሲያቸዉን በኩባ ለመክፈት ሃቫና ገብተዋል።ሰሞኑን ከተፎካካሪ የፖለቲካ ፓርቲ መሪው ራይላ ኦዲንጋ ጋር ሰላም አውርደዉ ስለ ሀገራቸዉ የወደፊት እድገት ላይ በትብብርና በአብሮነት ለመስራት የተስማሙት ኬንያታ አሁን ደግሞ ከሀገር ወጣ ብለው የዲፕሎማሲ ስራቸዉን ከካሪቢያኗ ደሴት ኩባ አድርሰውታል።ፕሬዝዳንቱ በፈረንጆቹ የዘመን አቆጣጠር 2013 ወደ ስልጣን ከመጡ በኋላ የመጀመሪያ የሆነውን ጉብኝት በኩባ ጀምረዋል፡፡ሁለቱ ሀገራት እንደአውሮፓውያኑ የዘመን ቀመር በ2001 ዲፕሎማሲያዊ ግንኙነት ከጀመሩ በኋላ የኬንያ ፕሬዝዳንት የኪዩባን ምድር ሲረግጥ የመጀመሪያዉ መሆኑ ነዉ የተነገረዉ።የኬንያ መንግስት ባለፈዉ ሰኞ ባወጣዉ መግለጫ የፕሬዝዳንቱ ጉብኝት በሀገራቱ መካከል ያለዉን የጤና፣ የስፖርት እንዲሁም የባህል ትስስር ወደ ተሸለ ደረጃ ከፍ ለማድረግ ታስቦ እንደሆነ ጠቁሟል፡፡ፕሬዝዳንት ኬንያታ ሀገራቸዉ በጤናዉ ዘርፍ ያላትን አቅም ማጎልበት በሚቻልበት ሁኔታ፣ ሀገሪቱ በተለያዩ የህክምና ዘርፎች ያሏትን የጤና ባለሙያዎች ቁጥር ከፍ ለማድረግና በካንሰርና በስኳር በሽታዎች ላይ የሚደረጉ ምርምሮችን ለማጠናከር ብሎም የወባ በሽታን ማስወገድ በሚቻልበት ሁኔታዎች ላይ ሀገራቸዉ ልምድ እንድትቀስም የሚያስችሉ ስራዎችን ይሰራሉ ተብሎ ይጠበቃል።ኩባም በበኩሏ የህክምና ምርቶቿን በኬንያ ገበያ በስፋት ለማቅረብ ፍላጎት እንዳላት ተነግሯል።ከዚህም ባለፈ በሽታ አምጪ ተባዮችን በመቆጣጠሩ ረገድም ከኬንያ ጋር አብራ ለመስራት ፍላጎት አሳይታለች።በተጨማሪም ፕሬዝዳንት ኡሁሩ ኪዩባ የመድሃኒት ፋብሪካዋን በኬንያ እንድትከፍትና በምስራቅና በመካከለኛዉ አፍሪካ ያለዉን የመድሃኒት ገበያ መቆጣጠር እንድትችል ያበረታታሉ ተብሎም ይጠበቃል።ኩባ በ1960ዎቹ በአሜሪካ ከተጣለባት ማእቀብ በኋላ ከሃገራት ጋር የነበራት ግንኙነት ለአመታት ተገድቦ የቆየ ሲሆን አሜሪካ በ2016 ማዕቀቡን በማንሳቷና ኤምባሲዋንም ዳግም ከከፈተች በኋላ ግን ኩባ በዲፕሎማሲዉ ረገድ መሻሻሎችን እያሳየች መምጣቷ ነዉ የሚነገረዉ